**INFORMASJON OM REGELVERKET FOR MONTERING AV SOLCELLEPANEL**

**Søknadsplikt**

I de fleste steder kan du montere solenergisystem uten å søke. Dersom du bor i en hensynssone for bevaring av kulturmiljø, i et antikvarisk hus eller et område med mange like hus, må du søke kommunen om tillatelse.

**Du trenger ikke sende inn byggesøknad dersom**

* Fasadens karakter ikke endres vesentlig. Er du usikker, kan vi vurdere dette konkret dersom du sender inn en forespørsel til oss på post@sirdal.kommune.no.
* Solcellepanelet installeres i tilknytning til én boenhet eller branncelle.
* Solenergisystemet ikke kommer i konflikt med bestemmelser eller intensjon i reguleringsplan.

**Du må sende inn byggesøknad dersom**

* Fasadens karakter endres vesentlig
* Solenergisystemet monteres på verneverdig bebyggelse.
* Det er fare for nedfall på offentlige arealer som gater, fortau og felles innganger.
* Solenergisystemet får betydning for brannsikkerheten. Det kan for eksempel være i tilfeller hvor solenergisystemer etableres over flere boenheter.

**Bruk av ansvarlige foretak**

I en rekke tilfeller er anleggene så små at vi kan gi unntak fra kravet om ansvarlige foretak selv om solenergisystemet er søknadspliktig. Vi kan vurdere dette konkret dersom du sender inn en forespørsel til oss.

Det er uansett fornuftig å bruke fagfolk til selve jobben. Avklar med din leverandør hva du eventuelt kan gjøre selv.

**Sirdal kommune opplever for tiden stor pågang med spørsmål om montering av solcellepanel og har derfor laget en liten oversikt over regelverket som gjelder.**

**Byggesaksforskriften (SAK10)**

«Oppføring, endring, fjerning, riving og opparbeidelse av følgende tiltak er unntatt fra kravet om byggesaksbehandling, dersom tiltaket ikke er i strid med lovens bestemmelser med tilhørende forskrifter, kommuneplanens arealdel og reguleringsplan, tillatelser eller annet regelverk.»

§ 4-1. Tiltak som ikke krever søknad og tillatelse e) nr. 4:

«installering og endring av enkle installasjoner i eksisterende byggverk innenfor en bruksenhet eller branncelle.

Solenergianlegg, som solcelle- og solfangeranlegg, er å anse som bygningsteknisk installasjon og er søknadspliktig etter pbl. § 20-1 bokstav f. Installering og endring av solenergianlegg i eksisterende byggverk innenfor en bruksenhet eller branncelle, vurderes som en enkel installasjon og er unntatt fra kravet om søknadsplikt.»

Dersom tiltaket er i tråd med plan- og bestemmelser og ansees som unntatt søknadsplikt, mener kommunen at størrelsen på solcellen må være i tråd med § 4-1 f) punkt 4:

4. skilt- og reklameinnretning inntil 3,0 m2 som monteres flatt på vegg. Unntaket omfatter ikke montering av flere skilt- og reklameinnretninger på samme fasade»

Dersom du ønsker å montere solcellepanel må du starte med å sjekke aktuell plansituasjon for din fritidsbolig.

Alle reguleringsplaner i Sirdal kommune er tilgjengelige på <https://www.arealplaner.no/sirdal4228/>

Her finner du reguleringsplanen med tilhørende dokumenter som bestemmelser, planbeskrivelse og formingsveileder (dersom det finnes for aktuell reguleringsplan).

[Forstå planene som bestemmer hva du kan bygge (dibk.no)](https://dibk.no/bygge-eller-endre/slik-forstar-du-plan/forsta-planene-som-bestemmer-hva-du-skal-bygge/)

Montering av solcellepaneler, f.eks på vegg eller tak mv. kan medføre fasadeendring og dermed søknadsplikt.

[Fasadeendring - Direktoratet for byggkvalitet (dibk.no)](https://dibk.no/bygge-eller-endre/arbeid-pa-eksisterende-bygg/fasadeendring/)

Sirdal kommune er positive til nye løsninger, men gjør oppmerksom på at det kan medføre behov for endringer i gjeldende reguleringsplaner for å få hjemmel til slike tiltak.

Vi gjør oppmerksom på at denne type bestemmelser må være felles for planområdet. Dersom det skal foreslås endringer i reguleringsbestemmelser eller andre plandokumenter for eksempel vedrørende montering av solcellepanel, så må det søkes om endring for hele planområdet. I slike tilfeller kan det ikke påregnes godkjent endring som gjelder kun enkelte fritidsboliger/eiendommer.